มีมิติ

**บริษัท มีมิติ จำกัด** () เป็นบริษัทผู้ผลิตรายการโทรทัศน์ในประเทศไทย ก่อตั้งขึ้นเมื่อวันที่ 29 มิถุนายน พ.ศ. 2554 โดยมีรุ่งธรรม พุ่มสีนิล เป็นผู้ก่อตั้งและกรรมการผู้จัดการ เดิมร่วมทุนกับจีเอ็มเอ็มทีวี ในเครือจีเอ็มเอ็ม แกรมมี่ แต่ภายหลังจีเอ็มเอ็มทีวีได้จำหน่ายบริษัทมีมิติในส่วนของตนให้กับเดอะ วัน เอ็นเตอร์ไพรส์ ตามการปรับโครงสร้างธุรกิจของจีเอ็มเอ็ม แกรมมี่ และปรับรูปแบบเป็นบริษัทร่วมในช่วงปลายปี พ.ศ. 2559 ก่อนที่จะขายหุ้นให้กับรุ่งธรรมทั้งหมดในช่วงปลายปี พ.ศ. 2568

ปัจจุบันมีมิติเน้นผลิตรายการโทรทัศน์ประเภทเกมโชว์ วาไรตีโชว์ เรียลลิตีโชว์ ทั้งที่ผลิตและพัฒนารูปแบบรายการเอง และซื้อลิขสิทธิ์จากต่างประเทศ เพื่อออกอากาศทางโทรทัศน์ช่องต่าง ๆ

## ประวัติ
ในปี พ.ศ. 2554 รุ่งธรรม พุ่มสีนิล อดีตประธานเจ้าหน้าที่บริหารและผู้ร่วมก่อตั้ง บริษัท เซ้นส์ เอนเตอร์เทนเมนท์ จำกัด ได้แยกตัวออกจากบริษัท และได้ร่วมทุนกับ บริษัท จีเอ็มเอ็มทีวี จำกัด ในเครือจีเอ็มเอ็ม แกรมมี่ ก่อตั้ง **บริษัท มีมิติ จำกัด** ขึ้นเมื่อวันที่ 29 มิถุนายน พ.ศ. 2554 ด้วยทุนจดทะเบียนเริ่มต้นที่ 6,000,000 บาท แบ่งออกเป็นหุ้นสามัญ 60,000 หุ้น ตราไว้หุ้นละ 100 บาท โดยรุ่งธรรมแบ่งกันถือหุ้นกับจีเอ็มเอ็มทีวีเป็นจำนวน 18,000 - 42,000 หุ้น (คิดเป็นสัดส่วน 30% - 70% ของหุ้นทั้งหมด) ทำให้มีมิติเป็นบริษัทย่อยของจีเอ็มเอ็มทีวี โดยมีจุดประสงค์ที่จะสร้างปรากฏการณ์ใหม่ ๆ ให้กับวงการโทรทัศน์ไทย

มีมิติมีสำนักงานแห่งแรกตั้งอยู่ที่ชั้น 16 ของอาคารจีเอ็มเอ็ม แกรมมี่ เพลส เลขที่ 50 ซอยสุขุมวิท 21 แขวงคลองเตยเหนือ เขตวัฒนา กรุงเทพมหานคร 10110 และเริ่มทำการผลิตรายการโทรทัศน์ประเภทเกมโชว์รายการแรกคือรายการ เกมเหลือเกิน ออกอากาศทางสถานีวิทยุโทรทัศน์กองทัพบกช่อง 5 ในปี พ.ศ. 2554 โดยในช่วง 3 ปีแรกได้ผลิตรายการร่วมกับจีเอ็มเอ็มทีวี เพื่อออกอากาศทางสถานีโทรทัศน์ 3 ช่อง คือ ททบ.5, ช่อง 3 และโมเดิร์นไนน์ทีวี จนกระทั่งในปี พ.ศ. 2557 มีมิติได้รับรางวัลแรกคือ รางวัลโทรทัศน์ทองคำ ครั้งที่ 28 สาขารายการส่งเสริมศิลปวัฒนธรรมดีเด่น จากรายการคนไทยขั้นเทพ

ต่อมาในวันที่ 24 มิถุนายน พ.ศ. 2558 จีเอ็มเอ็มทีวีได้จำหน่ายหุ้นของตัวเองที่ถือในมีมิติทั้ง 70% ให้แก่ เดอะ วัน เอ็นเตอร์ไพรส์ ถือหุ้นแทน ตามนโยบายในการปรับโครงสร้างธุรกิจของจีเอ็มเอ็ม แกรมมี่ ส่งผลให้มีมิติถูกย้ายไปเป็นบริษัทย่อยของ เดอะ วัน เอ็นเตอร์ไพรส์ ไปโดยปริยาย และเนื่องจากช่วงนั้น จีเอ็มเอ็ม แกรมมี่ มีสถานีโทรทัศน์ภาคพื้นดินระบบดิจิทัลเป็นของตัวเองถึง 2 ช่อง คือช่องวัน 31 และจีเอ็มเอ็ม 25 มีมิติซึ่งเป็นหนึ่งในบริษัทในเครือจีเอ็มเอ็ม แกรมมี่ จึงผลิตรายการโทรทัศน์ประเภทเกมโชว์ วาไรตีโชว์ เรียลลิตีโชว์ เพื่อออกอากาศทาง 2 ช่องดังกล่าวเป็นหลัก เพื่อเพิ่มความสะดวกในการบริหารงานธุรกิจโทรทัศน์ของจีเอ็มเอ็ม แกรมมี่ และเดอะ วัน เอ็นเตอร์ไพรส์ ให้เป็นอันหนึ่งอันเดียวกัน

ต่อมาในเดือนธันวาคม พ.ศ. 2559 เดอะ วัน เอ็นเตอร์ไพรส์ ได้จำหน่ายหุ้นของตัวเองให้กรรมการและกลุ่มผู้บริหารของมีมิติถือหุ้นเพิ่มอีก 27,000 หุ้น คิดเป็น 45% ทำให้รุ่งธรรมกลายเป็นผู้ถือหุ้นใหญ่ในมีมิติแทนเดอะ วัน เอ็นเตอร์ไพรส์ ที่จำนวน 45,000 - 15,000 หุ้น (คิดเป็นสัดส่วน 75% - 25% ของหุ้นทั้งหมด) และทำให้มีมิติเปลี่ยนสถานะเป็นบริษัทร่วม และได้รับโอนย้ายพนักงานในการผลิตรายการบางส่วนมาจากเดอะ วัน เอ็นเตอร์ไพรส์ เนื่องจากเดอะ วัน เอ็นเตอร์ไพรส์ ต้องการมุ่งเน้นการผลิตละครเป็นหลัก อย่างไรก็ตาม รุ่งธรรมและเดอะ วัน เอ็นเตอร์ไพรส์ ก็ได้ทำสัญญาระหว่างผู้ถือหุ้นของมีมิติ โดยเดอะ วัน เอ็นเตอร์ไพรส์ จะประสานงานกับสถานีโทรทัศน์ในการเช่าเวลาออกอากาศรายการของมีมิติ

ตั้งแต่ปี พ.ศ. 2561 เป็นต้นมา มีมิติกลับมาผลิตรายการโทรทัศน์ให้แก่สถานีวิทยุโทรทัศน์ไทยทีวีสีช่อง 3 ซึ่งออกอากาศคู่ขนานกับระบบดิจิทัลทางช่อง 33 (ปัจจุบันคือช่อง 3 เอชดี) อีกครั้ง โดยเริ่มโครงการแรกคือ "สงคราม 3 ฤดู" ประกอบด้วยรายการวาไรตี้จำนวน 3 รายการ ซึ่งมีรูปแบบรายการแตกต่างกันทั้ง 3 รูปแบบ และออกอากาศทางช่อง 3 ในช่วงเวลาเริ่มต้นฤดูกาลทั้ง 3 ฤดู หลังจากนั้น มีมิติก็ได้หันมาผลิตรายการโทรทัศน์ประเภทเกมโชว์ วาไรตี้โชว์ เรียลลิตีโชว์ เพื่อออกอากาศทางช่อง 3 เป็นหลัก ขณะที่มีมิติเองก็ยังคงผลิตรายการโทรทัศน์เพื่อออกอากาศทางช่องวัน 31 และจีเอ็มเอ็ม 25 ตามเดิม โดยผลิตถึงปี พ.ศ. 2563 ก่อนจะหยุดการผลิตรายการให้ทั้ง 2 ช่อง หลังจากที่เดอะ วัน เอ็นเตอร์ไพรส์ ได้เข้าซื้อจีเอ็มเอ็ม แชนแนล โฮลดิ้ง และเข้ารับการแต่งตั้งให้เป็นตัวแทนการตลาดของช่องจีเอ็มเอ็ม 25

ในปี พ.ศ. 2562 มีมิติได้ย้ายสำนักงานไปอยู่ ณ ที่ตั้งปัจจุบัน คือโครงการ Chic District ราม 53 เลขที่ 388/15-16 ซอยรามคำแหง 53 แขวงพลับพลา เขตวังทองหลาง กรุงเทพมหานคร 10310 และตั้งแต่ปี พ.ศ. 2563 มีมิติได้เริ่มผลิตรายการโทรทัศน์ออกอากาศทางช่อง 7HD โดยผลิตในนาม "บริษัท ฟิตเตอร์เทนเมนท์ จำกัด" เช่นเดียวกับบางรายการที่ออกอากาศเฉพาะวาระพิเศษหรือออกอากาศเฉพาะช่องทางออนไลน์

ต่อมาเมื่อวันที่ 10 พฤศจิกายน พ.ศ. 2568 คณะกรรมการของเดอะ วัน เอ็นเตอร์ไพรส์ ได้ขายเงินลงทุนทั้งหมดในมีมิติ (สัดส่วน 25%) ซึ่งมีผลประกอบการขาดทุนในขณะนั้น ให้รุ่งธรรม พุ่มสีนิล ถือหุ้น ส่งผลให้รุ่งธรรมเป็นผู้ถือหุ้นทั้งหมดในมีมิติในปัจจุบัน

## รายการโทรทัศน์
มีมิติผลิตรายการโทรทัศน์ประเภทเกมโชว์ วาไรตีโชว์ เรียลลิตีโชว์ ออกอากาศทางสถานีวิทยุโทรทัศน์ช่องต่าง ๆ โดยในปัจจุบันกำลังออกอากาศอยู่ 2 รายการ รายชื่อของรายการโทรทัศน์ทั้งหมดของมีมิติจะเรียงตามปีที่เริ่มแพร่ภาพออกอากาศ ทั้งนี้ รายการโทรทัศน์ที่กำลังจะออกอากาศในอนาคตเน้น *"ตัวเอน"* และรายการโทรทัศน์ที่กำลังออกอากาศอยู่ในปัจจุบันเน้น **"ตัวหนา"**

**พ.ศ. 2554**

* เกมเหลือเกิน ทาง ททบ.5

**พ.ศ. 2555**

* รถโรงเรียน LLPD ทาง ททบ.5
* เมดอินไทยแลนด์ ยกระดับ กระชับสยาม ทาง ททบ.5 (รายการสดรายการแรก)
* แก๊งกระจิ๊ด คิดได้ใจ ทางช่อง 3

**พ.ศ. 2556**

* ครอบครัวระทึกล้าน ทาง ททบ.5
* ก๊วนคึกระทึกล้าน ทาง ททบ.5
* คนไทยขั้นเทพ ทางโมเดิร์นไนน์ทีวี
* แก้งค์กระจิ๊ด คิดสนุก ทางช่อง 3

**พ.ศ. 2557**

* ELLE 20 ภารกิจปิดเล่ม ทางช่องวัน
* The Red Carpet สมรภูมิพรมแดง ทางช่อง 3
* ซุป'ตาร์ปาร์ตี้ Celebrity Game Night ทางช่องวัน (รายการซื้อลิขสิทธิ์จากเอ็นบีซียูนิเวอร์แซล)

**พ.ศ. 2558**

* เกมแจกเก๋ง ทางช่องวัน
* งานวัดเฟสติวัล ทางช่อง 9 เอ็มคอต เอชดี
* ศึกวันดวลเพลง ทางช่องวัน 31
* The Red Carpet สมรภูมิพรมแดง ทางช่องจีเอ็มเอ็ม แชนแนล
* นับหนึ่งให้ถึงฝัน ทางช่องวัน 31 (ผลิตร่วมกับสำนักงานบริหารและพัฒนาองค์ความรู้ (องค์การมหาชน))

**พ.ศ. 2559**

* ดารามหาชน ทางช่องวัน 31
* เสือติดปีก ทางช่องวัน 31
* ศึกวันดวลเพลง สงครามแชมป์ ทางช่องวัน 31
* สาบานว่าพูดจริง To Tell the Truth ทางช่องวัน 31 (รายการซื้อลิขสิทธิ์จากฟรีแมนเทิล)
* Stage Fighter ไมค์หมู่ สู้ ฟัด ทางช่องจีเอ็มเอ็ม 25

**พ.ศ. 2560**

* ร้องให้รอด ทางช่องวัน 31
* ศึกวันดวลเพลง เด็ก ทางช่องวัน 31
* ศึกวันดวลเพลง เสาร์ ๕ ทางช่องวัน 31
* Stage Fighter ตำนานหมู่ สู้ ฟัด ทางช่องจีเอ็มเอ็ม 25
* ท็อปเชฟไทยแลนด์ ฤดูกาลที่ 1 ทางช่องวัน 31 (รายการซื้อลิขสิทธิ์จากเอ็นบีซียูนิเวอร์แซล; ปัจจุบันผลิตโดย เฮลิโคเนีย เอช กรุ๊ป)
* ศึกวันดวลเพลง สงครามแชมป์เด็ก ทางช่องวัน 31
* Stage Fighter สงคราม 4 ทัพ ทางช่องจีเอ็มเอ็ม 25
* ฮอลลีวูดเกมไนท์ไทยแลนด์ ทางช่อง 3 (รายการซื้อลิขสิทธิ์จากเอ็นบีซียูนิเวอร์แซล)

**พ.ศ. 2561**

* The Wall กำแพงพลิกชีวิต ทางช่องวัน 31 (รายการซื้อลิขสิทธิ์จากกลุ่มเอนเดโมลชายน์)
* สมาคมพรหมจิ้น ทางช่องจีเอ็มเอ็ม 25
* ศึกวันดวลเพลง สงครามเทพบุตร ทางช่องวัน 31
* Kitchen War Thailand สงครามปลายจวัก ทางช่อง 3
* Over The Limit Talent Show ปฏิบัติการทะลุพิกัด ทางช่องเอ็นบีที 2 เอชดี (ผลิตร่วมกับกรมส่งเสริมและพัฒนาคุณภาพชีวิตคนพิการ)
* สมรภูมิชิงเพลง ทางช่อง 3
* ศึกวันดวลเพลง เพื่อมาตุภูมิ ทางช่องวัน 31
* ยุทธจักรนักร้อง ทางช่องวัน 31
* The Car อัจฉริยะทั้งคัน ทางช่อง 3
* ศึกวันดวลเพลง นักสู้ลูกทุ่ง ทางช่องวัน 31

**พ.ศ. 2562**

* ศึกวันดวลเพลง สงครามแชมป์ 2019 ทางช่องวัน 31
* Divided คนไม่ยอมเกม ทางช่อง 3
* Stage Fighter ไมค์คู่ สู้ ฟัด ทางช่องจีเอ็มเอ็ม 25
* ศึกวันดวลเพลง ซูเปอร์แชมป์ ทางช่องวัน 31
* The Influencer รวมพลคนออนไลน์ ทางช่องเอ็นบีที 2 เอชดี (ผลิตร่วมกับกองทุนพัฒนาสื่อปลอดภัยและสร้างสรรค์)
* ลูกทุ่งสู้ฟัด ทางช่องจีเอ็มเอ็ม 25
* The Red Ribbon ไฮโซโบว์เยอะ ทางช่อง 3
* ศึกวันดวลเพลง เสาร์ ๕ 2019 ทางช่องวัน 31
* เชฟสุดขั้ว ครัวสองโลก ทางช่อง 3
* The Car หรรษาทั้งคัน ทางช่อง 3

**พ.ศ. 2563**

* ลูกทุ่งสู้ฟัด แชมป์โค่นแชมป์ ทางช่องจีเอ็มเอ็ม 25
* Fight For Her เธอสั่งลุย ทางช่อง 7HD (ผลิตในนาม "ฟิตเตอร์เทนเมนท์")
* ลุ้นล้าน ล่าฝัน แจ็คพอต ทางช่อง 3 เอชดี (ผลิตร่วมกับคาราบาวกรุ๊ป และเป็นรายการสดรายการที่ 2)
* ลูกทุ่งสู้ฟัด 2020 ทางช่องจีเอ็มเอ็ม 25
* ศึกวันดวลเพลง เสาร์ ๕ 2020 ทางช่องวัน 31
* ยุทธภูมิปลายจวัก ทางช่องไทยพีบีเอส (ต่อยอดจากละคร *เสน่ห์ปลายจวัก*)
* ฮอลลีวูดกินไนท์ ทางยูทูปและเฟซบุ๊ก Grab Thailand (ผลิตร่วมกับแอปพลิเคชันแกร็บ และผลิตในนาม "ฟิตเตอร์เทนเมนท์") 

**พ.ศ. 2564**

* ฮอลลีวูดเกมไนท์ไทยแลนด์ ซูเปอร์แชมป์ ทางช่อง 3 เอชดี (รายการซื้อลิขสิทธิ์จากเอ็นบีซียูนิเวอร์แซล และผลิตเป็นรายการพิเศษฉลอง 10 ปีของมีมิติ)
* ไอดอลพาราไดซ์ ทางช่อง 3 เอชดี (ผลิตร่วมกับมายน์แอทเวิร์คส์ และ วีซีเอ็ม คอร์ปอเรชั่น)
* ร้องข้ามรุ่น ทางไทยรัฐทีวี
* JD Central Celeb Show ทางช่อง 3 เอชดี (ผลิตร่วมกับ เจดี เซนทรัล และผลิตในนาม "ฟิตเตอร์เทนเมนท์") 
* พยานปากเอก ทางอมรินทร์ทีวี
* นิลมังกร The Reality ทางช่อง 7HD (ผลิตร่วมกับสำนักงานนวัตกรรมแห่งชาติ (องค์การมหาชน) และผลิตในนาม "ฟิตเตอร์เทนเมนท์")
* Big C โชว์ ชิง ช้อป ทางช่อง 3 เอชดี (ผลิตร่วมกับบิ๊กซี เป็นรายการสดรายการที่ 3 และผลิตในนาม "ฟิตเตอร์เทนเมนท์")

**พ.ศ. 2565**
* คู่ซ่าปลาไพ ทางอมรินทร์ทีวี 
* ผู้ว่าฯ มหานครท้าดวล ทางไทยรัฐทีวี (ผลิตในวาระการเลือกตั้งผู้ว่าราชการกรุงเทพมหานคร พ.ศ. 2565)
* ฮอลลีวูดเกมไนท์ไทยแลนด์ ทางโมโน 29 (รายการซื้อลิขสิทธิ์จากเอ็นบีซียูนิเวอร์แซล)
* APEC Quiz อัจฉริยะตามคิว ทางช่องเอ็นบีที 2 เอชดี (ผลิตในวาระการประชุมเอเปค 2022)
* **Help Rangers ร่วมด้วยช่วยสู้** ทางอมรินทร์ทีวี

**พ.ศ. 2566**

* จับแสนมือเปล่า ทางช่อง 3 เอชดี
* ฮารามา ทางช่อง 3 เอชดี
* นิลมังกร The Reality ฤดูกาลที่ 2 ทางช่อง 3 เอชดี (ผลิตร่วมกับสำนักงานนวัตกรรมแห่งชาติ (องค์การมหาชน) และผลิตในนาม "ฟิตเตอร์เทนเมนท์")
* ปลากะป๋อง ส่องเรื่องผี ทางอมรินทร์ทีวี
* ไม่ฮาให้เตะ ทางอมรินทร์ทีวี
* ฮอลลีวูดเกมไนท์ไทยแลนด์ ออลสตาร์ ทางช่อง 3 เอชดี (รายการซื้อลิขสิทธิ์จากเอ็นบีซียูนิเวอร์แซล)
* The Real Next Gen อมรินทร์เน็กซ์เจน Presented by est cola ทางอมรินทร์ทีวี (ผลิตร่วมกับอมรินทร์ เทเลวิชัน และเช้นจ์2561)
* สุดจัดประเทศไทย ทางอมรินทร์ทีวี

**พ.ศ. 2567**

* New Gen Hug บ้านเกิด (ฤดูกาลที่ 2) ทางอมรินทร์ทีวี (ผลิตร่วมกับธนาคารเพื่อการเกษตรและสหกรณ์การเกษตร)

**พ.ศ. 2568**

* **คู่ซ่าปลาลุย** ทางอมรินทร์ทีวี
* คุย ลุย เคลียร์ ทางอมรินทร์ทีวี
* ปริศนาพยากรณ์ ทางอมรินทร์ทีวี (ผลิตในนาม "ฟิตเตอร์เทนเมนท์")
* นิลมังกร The Reality ฤดูกาลที่ 3 ทางช่อง 3 เอชดี (ผลิตร่วมกับสำนักงานนวัตกรรมแห่งชาติ (องค์การมหาชน) และผลิตในนาม "ฟิตเตอร์เทนเมนท์")

## รางวัล

* พ.ศ. 2557 - รางวัลโทรทัศน์ทองคำ ครั้งที่ 28 ประเภทรายการส่งเสริมศิลปวัฒนธรรมดีเด่น (รายการ คนไทยขั้นเทพ)

## อ้างอิง

## ดูเพิ่ม

* รุ่งธรรม พุ่มสีนิล
* จีเอ็มเอ็ม แกรมมี่
* จีเอ็มเอ็มทีวี
* เดอะ วัน เอ็นเตอร์ไพรส์

## แหล่งข้อมูลอื่น
* 
*


หมวดหมู่:เดอะ วัน เอ็นเตอร์ไพรส์
หมวดหมู่:บริษัทผลิตรายการโทรทัศน์ของไทย
หมวดหมู่:บริษัทไทยที่ก่อตั้งในปี พ.ศ. 2554